সীমান্তে উত্তেজনা, বিএসএফকে লক্ষ্য ছোড়া হল বোমা

মালদহ: ভারত বাংলাদেশ সীমান্তে (India-Bangladesh Border Tension) চরম উত্তেজনা ছড়াল। ঘটনায় আক্রান্ত বিএসএফ (BSF)। সীমান্তের ওপার থেকে বিএসএফকে লক্ষ্য করে ছোড়া হল বোমা, পাথর। বোমা-পাথরের আঘাতে আহত হয়েছেন দুই বিএসএফ জওয়ান। সীমান্ত পেরিয়ে এপারে ঢুকে ওপারের কট্টরপন্থীদের হামলা। পরে BSF-এর তাড়ায় পালাল বাংলাদেশি লুঠেরারা। এই ঘটনাকে কেন্দ্র করে দেশের বাসিন্দাদের মধ্যে উত্তেজনা ছড়াল।

ভারত বাংলাদেশ সীমান্ত লাগোয়া সুকদেবপুরে ফের ফসল কাটাকে কেন্দ্র করে দুই দেশের বাসিন্দাদের মধ্যে উত্তেজনা। স্থানীয় সূত্রে খবর, গত ৭ জানুয়ারি প্রথম কাঁটাতার দেওয়াকে কেন্দ্র করে বিএসএফকে বাঁধা দেয় বিজিবি। এরপরই ০ পয়েন্ট এলাকায় দু’দেশের বাসিন্দারা যোগ দেয় দু’পক্ষের সীমান্ত রক্ষীবাহিনীর সঙ্গে। একে অপরের উদ্দেশ্য করে স্লোগান ছোড়া হয়। এরপরই গত ১০ জানুয়ারি দু’দেশের সীমান্ত রক্ষী বাহিনীর উচ্চ পর্যায়ের বৈঠকের পর কাঁটাতার দেওয়ার কাজ বন্ধ থাকে। কিন্তু সুকদেবপুর এলাকার বাসিন্দারা শনিবার যখন সীমান্তে নিজেদের জমিতে যায়। ঠিক তখনই তারা লক্ষ্য করে তাদের জমির গম কেটে নিয়ে যাচ্ছে বাংলাদেশের দুষ্কৃতীরা। তারা প্রতিবাদ করলে তাদের দিকে তেড়ে আসে বাংলাদেশের দুষ্কৃতীরা। রীতিমতো কয়েকজন ভারতীয় চাষিকে মারধর করে বাংলাদেশের দুষ্কৃতীরা।

আরও পড়ুন: কলেজ কাউন্সিলকে ঘেরাও করে বিক্ষোভ জুনিয়ার ডাক্তারদের

এরপরই বিষয়টি জানতে পেরে বিএসএফ জওয়ানরা সেখানে গেলে তাদের‌ লক্ষ করে মুহুর্মুহু পাথর ছুড়তে শুরু করে বাংলাদেশের দুষ্কৃতীরা। লাঠি, হাঁসুয়াসহ বিভিন্ন অস্ত্রশস্ত্র নিয়ে কাঁটাতারহীন এলাকা দিয়ে ভারত ভূখণ্ডে ঢোকার চেষ্টা করা হচ্ছিল। তা প্রতিরোধ করতেই হামলা করা হয় জওয়ানদের উপর। ঘটনায় দুজন বিএসএফ জওয়ান আহত হয়। তাদের একজনের মাথায় পাথর লাগে এবং অন্যজনের বুকে এবং পায়ে পাথর লাগে। ঘটনার খবর চাউর হতেই দু’দেশের বাসিন্দারা জড়ো হয় সীমান্তে। রীতিমতো উত্তেজনা ছড়িয়ে পড়ে দু’পক্ষের মধ্যে। অভিযোগ, বাংলাদেশের দুষ্কৃতীরা এ পারের বাসিন্দা ও বিএসএফকে লক্ষ্য করে পাথরের পাশাপাশি বোমাও ছোড়ে বলে অভিযোগ। এছাড়াও বাংলাদেশের সীমান্ত রক্ষী বাহিনী বিজিবি তাতে প্রচ্ছন্ন মদত দিচ্ছে বলেও অভিযোগ। ইতিমধ্যেই দুজন বিএসএফ জওয়ানকে স্থানীয় হাসপাতালে নিয়ে যাওয়া হয়েছে। বিএসএফের তরফে প্রতিক্রিয়া পাওয়া না গেলেও স্থানীয় বাসিন্দারা জানাচ্ছেন, এই ঘটনা নতুন নয়। এর আগেও মারধরের ঘটনা ঘটেছে।

অন্য খবর দেখুন